**Likumprojekta "Grozījumi Oficiālās elektroniskās adreses likumā" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Likumprojekts "Grozījumi Oficiālās elektroniskās adreses likumā" (turpmāk – Likumprojekts) izstrādāts, pamatojoties uz Ministru kabineta 2017. gada 14. februāra sēdes protokola Nr. 7 28. § 2. punktā paredzēto uzdevumu, kā arī šobrīd Vides aizsardzības un reģionālās attīstības ministrijā ir konstatēta nepieciešamība pilnveidot tehniska rakstura nosacījumus, un atbilstoši citos likumos veiktajiem grozījumiem nepieciešams aktualizēt atsevišķas normas. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Latvijas Republikas Saeimā 2016. gada 16. jūnijā tika pieņemts Oficiālās elektroniskās adreses likums (turpmāk – Likums), kurš stājās spēkā 2018. gada 1. martā. Likums reglamentē oficiālās elektroniskās adreses (turpmāk – e-adrese) izmantošanu elektroniskajā saziņā un elektronisko dokumentu sūtīšanā, saņemšanā un glabāšanā.Likuma pieņemšanas procesā Latvijas Republikas Saeimā tika veikti atsevišķi grozījumi, kā arī grozījumi citos saistītos likumos, kā rezultātā nepieciešams veikt Likuma papildu grozījumus. Atbilstoši Ministru kabineta sēdē dotajam uzdevumam (prot. Nr. 7 28. §) Tieslietu ministrija sadarbībā ar Vides aizsardzības un reģionālās attīstības ministriju ir sagatavojusi šobrīd nepieciešamos aktuālos Likuma precizējumus.Likumprojekta 1. pantā iekļauti grozījumi Likuma 4. pantā, kuri otrajā daļā paredz jaunu nosacījumu Likuma nepiemērošanai gadījumos, kad elektroniskā saziņa starp valsts iestādi un privātpersonu notiek, lai valsts iestāde, ievērojot labas pārvaldības principu, jebkurai privātpersonai ātri sniegtu nepieciešamo atbildi, piemēram, publiski pieejamu informāciju par iestādes darba laiku, privātpersonu pieņemšanas laiku vai tamlīdzīgu informāciju, neveicot Likumā noteiktās procedūras, piemēram, e-adrešu katalogā iekļautās informācijas pārbaudi, kas nepieciešama elektroniskās saziņas veikšanai e-adreses kontā, ja privātpersona to nav norādījusi. Tas vienlaikus ļautu ietaupīt valsts iestāžu resursus, kas nepieciešami šo procedūru izpildei. Likuma 4. pantu paredzēts papildināt ar trešo daļu, kurā tiesiskais regulējums par likuma darbības jomu tiek papildināts ar normu, kas paredz atšķirīgus nosacījumus dokumentu sūtīšanas kārtībai kriminālprocesā, civilprocesā, administratīvajā procesā tiesā, administratīvo pārkāpumu procesā un Satversmes tiesas procesā, proti, normā ir regulējums, kas līdz šim bija noteikts Likuma 12. panta piektajā daļā. Tas sistēmiski uzlabos Likuma normu struktūru. Administratīvā procesa likumā noteiktā paziņošanas prioritāra piemērošana tiek paredzēta tikai tiesā, savukārt iestādē prioritāra būs e-adrese.Likumprojekta 2. pantā iekļautais grozījums Likuma 6. pantā paredz precizēt regulējumu par e-adreses veidošanas nosacījumiem. Šobrīd Likumā ir noteikts, ka valsts iestādēm e-adreses elements sastāv no Uzņēmumu reģistra piešķirtā reģistrācijas numura, bet, ja tāda nav, no e-adrešu informācijas sistēmā piešķirtā identifikatora. 2017. gada 1. jūnijā Latvijas Republikas Saeimā ir pieņemti grozījumi likumā "Par Latvijas Republikas Uzņēmumu reģistru", kas nosaka tiesisko regulējumu par Publisko personu un iestāžu saraksta veidošanu, ka visas valsts institūcijas tiks iekļautas Uzņēmumu reģistra Publisko personu un iestāžu sarakstā. Jaunais regulējums ir stājies spēkā 2018. gada 1. martā. Šajā sarakstā netiks iekļauti maksātnespējas administratori (reģistrē Maksātnespējas administrācija) un zvērināti tiesu izpildītāji (reģistrē Latvijas Zvērinātu tiesu izpildītāju padome). Līdz ar to jāprecizē Likums par šīm personām, lai Valsts reģionālās attīstības aģentūra kā e-adreses identifikatoru no attiecīgām sistēmām varētu piešķirt jau iepriekš Uzņēmumu reģistra (Publisko personu un iestāžu saraksts), Latvijas Zvērinātu tiesu izpildītāju padomes (Izpildu lietu reģistrs) un Maksātnespējas administrācijas (Maksātnespējas reģistrs) izveidoto numuru.Likumprojekta 3. pantā iekļautais grozījums Likuma 8. panta trešajā daļā paredz izslēgt regulējumu par pienākumu oficiālo elektronisko adrešu katalogā dzēst informāciju par deaktivizētajām un anulētajām e-adresēm. Ar šo grozījumu ir saistīts Likumprojekta 4. pantā iekļautais grozījums, kas paredz Likuma 11. panta ceturtajā daļā precizēt pilnvarojumu Ministru kabinetam par atbilstoša regulējuma iekļaušanu noteikumos. Piedāvātie grozījumi ir nepieciešami, lai precizētu tiesisko regulējumu par e-adreses statusu. E-adresei ir jābūt unikālai katram e-adreses konta lietotājam, un tā ir jāsaglabā neatkarīgi no e-adreses vai e-adreses konta statusa, proti, arī tad, ja e-adrese anulēta vai e-adreses konts deaktivizēts. Līdzīgi kā šobrīd gan Iedzīvotāju reģistrā, gan Uzņēmumu reģistra reģistros piešķir unikālu personas kodu vai reģistrācijas numuru un tas netiek dzēsts, bet gan reģistrā pie ieraksta tiek norādīts tā statuss. Vienlaikus e-adreses katalogā ir jāsaglabā iekļautā vēsturiskā informācija, lai nodrošinātu piekļuvi arī e-adreses kontā esošajam saturam, jo nav pieļaujama situācija, ka e-adrese ir anulēta, bet saturam nevar piekļūt. Turklāt Likums paredz arī iespēju izmantot e-adresi pēc deaktivizācijas – atkal to aktivizēt. Tādējādi varēs veidoties tiesiskā regulējuma pretruna, ja e-adrese tiks izdzēsta un nebūs iespējams piekļūt personas e-adreses konta saturam Ministru kabineta noteikumos noteiktajā termiņā.Likumprojekta 4. pantā iekļautais grozījums Likuma 11. panta pirmās daļas 2. punktā paredz redakcionāli precizēt maksātnespējas administratora e-adreses anulēšanas nosacījumu atbilstoši Maksātnespējas likuma 17.1 un 17.2 panta (redakcijā, kas ir spēkā no 2017. gada 6. janvāra) regulējumam. Likuma 11. panta pirmās daļas 4. punktu paredzēts izslēgt, tādējādi izslēdzot regulējumu par e-adreses anulēšanu pēc reģistros nereģistrētas personas darbības izbeigšanas. Grozījums nepieciešams, lai veidotu vienu e-adreses kontu gan kā fiziskai personai, gan kā Valsts ieņēmumu dienesta Nodokļu maksātāju reģistrā (turpmāk – VID NMR) iekļautai fiziskai personai. VID NMR kā reģistrācijas numurs vai identifikators fiziskām personām ir reģistrēts personas kods. Turklāt gan šīm personām, gan arī fiziskajām personām e-adreses izmantošana ir brīvprātīga, kā arī no e-adreses informācijas sistēmas loģiskās arhitektūras viedokļa šādas personas ne ar ko neatšķiras no fiziskās personas. Tas atvieglotu informācijas sistēmas lietošanu e-adreses konta lietotājam, ja nenodalīs atsevišķi piekļuvi e-adreses kontam dažādo personas statusu dēļ – nepieciešama manuāla pārslēgšanās starp e-adreses kontiem kā fiziskai personai vai kā reģistros nereģistrētai personai (VID NMR reģistrētai personai), lai piekļūtu vajadzīgajam e-adreses konta saturam. Papildus var pieļaut, ka saziņu ar šādu reģistros nereģistrētu personu varētu veikt tikai Valsts ieņēmumu dienests, bet citu valsts iestāžu elektroniskā saziņa notiks kā ar fizisku personu. Līdz ar to valsts iestādēm nosūtāmajiem dokumentiem nebūtu lietderīgi nodalīt e-adreses konta lietotājus ar attiecīgo pazīmi. Vienlaikus valsts iestādēm būtu jāpārliecinās, kādā statusā fiziskā persona ir izveidojusi e-adresi, kā fiziskā persona vai kā reģistrētos nereģistrētā persona. Likums šobrīd paredz, ja persona no VID NMR tiek izslēgta, personai anulē e-adresi. Tādējādi var veidoties situācija, ja viena un tā pati persona vienlaikus ir gan kā fiziska persona, gan kā VID NMR persona, tai varētu būt divi atsevišķi e-adreses konti. Likumprojekta 5. pants paredz izteikt jaunā redakcijā Likuma 12. pantu, tajā nosakot e-adreses konta izmantošanas prioritāti gadījumos, kad iestādēm tehniski un normatīvajos aktos noteikti decentralizēti ir izveidoti elektroniskās saziņas instrumenti. Tādējādi atbilstoši panta pirmajā daļā noteiktajam ar e-adreses starpniecību sazinās iestādes savstarpēji un ar privātpersonām (fiziskām un juridiskām personām), kurām ir aktivizēta e-adrese. Valsts iestāžu savstarpējā saziņā papildus jāņem vērā Likuma 4. panta otrās daļas 2. punktā noteiktais izņēmums. Vienlaikus atbilstoši Valsts pārvaldes iekārtas likuma 10. pantā noteiktajiem valsts pārvaldes principiem par fiziskas personas interešu ievērošanu Likuma 12. panta pirmajā daļā tiek noteiktas fiziskas personas tiesības izvēlēties saziņas kanālu, ja tai ir aktivizēts e-adrese. Minētais regulējums ir analoģisks Paziņošanas likumā noteiktajam, kur tiek noteikts tiesiskais regulējums par privātpersonai saistošu saziņu. Norma paredz nosacījumu, ka citu saziņas kanālu personai nepieciešams īpaši pamatot, piemēram, nav pieejami elektroniskie sakari (internets), nepieciešams saņemt papīra dokumenta oriģinālu. Likuma 12. panta otrā daļa saistībā ar prioritātes noteikšanu ir precizēta, iekļaujot tajā vispārīgu atsauci uz speciālo normatīvo aktu (normu), piemēram, kā tas tiek noteikts likuma "Par nodokļiem un nodevām" 7.2 pantā, kas grāmatvedības un nodokļu jomā paredz Elektroniskās deklarēšanās sistēmas izmantošanu. Vienlaikus šī panta daļa papildināta ar pilnvarojumu Ministru kabinetam, noteikt kārtību, kādā valsts iestādes nosūta informāciju uz oficiālās elektroniskās adreses kontu, ja valsts iestāde elektroniski sazinās un nosūta elektronisko dokumentu, izmantojot atbilstošu valsts informācijas sistēmu. Minētais regulējums paredzēts valsts iestāžu saziņas tehniskā nodrošinājuma pilnveidošanai. Spēkā esošā Likuma 12. panta trešā daļa par papīra dokumentu pārsūtīšanu ir pretrunā ar Likuma mērķi, kas paredz elektronisko saziņu un elektronisko dokumentu, nevis papīra formā saņemto dokumentu pārveidošanas nepieciešamību, tādēļ jaunajā regulējumā šī norma nav iekļauta. Likumprojektā Likuma 12. panta trešā daļa paredz nosacījumu, ka normatīvie akti, kas paredz saziņu un dokumentu nosūtīšanu uz elektroniskā pasta adresi, ir interpretējami tādējādi, ka turpmāk tie ir nosūtāmi uz oficiālo elektronisko adresi. Tas ļauj mazināt normatīvo aktu formālu grozījumu nepieciešamību. Likumprojektā Likuma 12. panta ceturtā daļa paredz pienākumu fiziskai personai pēc oficiālās elektroniskās adreses konta deaktivizēšanas, ja tā saziņai ar iestādi un dokumentu saņemšanai vēlas izmantot elektroniskos sakarus, viņai elektronisko sakaru veids (faksa numurs, elektroniskā pasta adrese) iestādei jānorāda atkārtoti, proti, iestāde paziņošanu oficiālās elektroniskās adreses konta deaktivizēšanas gadījumā veiks saskaņā ar Paziņošanas likumu līdz brīdim, kad persona paziņos aktuālo elektronisko sakaru veidu. Likumprojekta 6. un 7. pants paredz redakcionāla rakstura grozījumus, lai precizētu terminu "oficiālā elektroniskā adrese" un "oficiālās elektroniskās adreses konts" izmantošanu un novērstu normu atšķirīgas interpretācijas iespējas. Likums stājas spēkā 2018. gada 1. martā, bet tā piemērošana paredzēta ar 2018. gada 1. jūniju. Ievērojot minēto, arī Likumprojektam vēlams noteikt spēkā stāšanās termiņu ne vēlāk kā ar tā piemērošanas uzsākšanu, jo saskaņots termiņš atvieglos e-adreses ieviešanas procesu, t.i., ar 2018. gada 1. jūniju. |
| 3. | Projekta izstrādē iesaistītās institūcijas | Tieslietu ministrija sadarbībā ar Vides aizsardzības un reģionālās attīstības ministriju, Tiesu administrāciju, Latvijas Zvērinātu tiesu izpildītāju padomi. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Privātpersonas (fiziskās un juridiskās personas), kurām būs aktivizēts e-adreses konts un valsts iestādes, kuras informācijas sniegšanai un dokumentu nosūtīšanai izmantos Oficiālo elektronisko adrešu informācijas sistēmu.  |
| 2. | Tiesiskā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Likumprojektu nepieciešams virzīt pieņemšanai kopā ar likumprojektu "Grozījumi Paziņošanas likumā", lai tie tiktu pieņemti un stātos spēkā vienlaicīgi (nodrošina Tieslietu ministrija).Pēc likuma pieņemšanas nepieciešams izstrādāt un apstiprināt jaunus Ministru kabineta noteikumus vai grozījumus šobrīd pieņemtajos, lai nodrošinātu tiesisko regulējumu par kārtību, kādā valsts iestādes nosūta informāciju uz oficiālās elektroniskās adreses kontu, ja valsts iestāde elektroniski sazinās un nosūta elektronisko dokumentu, izmantojot atbilstošu valsts informācijas sistēmu (nodrošinās Vides aizsardzības un reģionālās attīstības ministrija).  |
| 2. | Atbildīgā institūcija | Tieslietu ministrija, Vides aizsardzības un reģionālās attīstības ministrija.  |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām**  |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Lai informētu sabiedrību par Likumprojektu un dotu iespēju ieinteresētajām personām izteikt viedokli, Likumprojekts saskaņā ar Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības un plānošanas procesā" 2017. gada 24. maijā ievietots Tieslietu ministrijas mājaslapā sadaļā "Sabiedrības līdzdalība", kā arī Ministru kabineta mājaslapā sadaļā "Ministru kabineta diskusiju dokumenti".  |
| 2. | Sabiedrības līdzdalība projekta izstrādē | Saskaņā ar Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības un plānošanas procesā" 7.4.1 apakšpunktu sabiedrības pārstāvjiem bija iespēja līdzdarboties, līdz 2017. gada 6. jūnijam rakstiski sniedzot viedokli par Likumprojektu tā izstrādes stadijā. |
| 3. | Sabiedrības līdzdalības rezultāti | Sabiedrības pārstāvju viedokļi par Tieslietu ministrijas mājaslapā sadaļā "Sabiedrības līdzdalība", kā arī Ministru kabineta mājaslapā sadaļā "Ministru kabineta diskusiju dokumenti" ievietoto Likumprojektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts iestādes, kuras informācijas sniegšanai un dokumentu nosūtīšanai izmantos Oficiālo elektronisko adrešu informācijas sistēmu. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Jaunas institūcijas netiks veidotas, esošās institūcijas netiks likvidētas vai reorganizētas. |
| 3. | Cita informācija | Nav. |

Iesniedzējs:

tieslietu ministrs Dzintars Rasnačs

Rudziks 67036902

*uldis.rudziks@tm.gov.lv*